VENDIM

Nr. 348, datë 28.12.2022

MBI SHQYRTIMIN E KËRKESËS SË SHOQËRISË HEC “ARSTI” SHPK PËR ZGJATJEN E AFATIT TË DEROGIMIT 
Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; “Kodi i Transmetimit” miratuar me vendimin e Bordit të Entit Rregullator të Energjisë (ERE) nr. 186, datë 10.11.2017, “Kodi i rrjetit mbi kërkesat për lidhjen me rrjetin e gjeneruesve”, miratuar me vendimin e Bordit të ERE-s nr. 129, datë 4.6.2018; “Kriteret për të vendosur derogime për modulet gjeneruese të energjisë elektrike”, miratuar me vendimin e Bordit të ERE-s nr. 85, datë 12.5.2020, si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 28.12.2022, pasi u njoh me relacionin me nr. 2116/4 prot., datë 28.12.2022, të përgatitur nga Drejtoria e Monitorimit të Tregut dhe Inspektimeve, “Mbi shqyrtimin e kërkesës së shoqërisë HEC ‘Arsti’ sh.p.k., për zgjatjen e afatit të derogimit, miratuar me vendimin e ERE-s nr. 185, datë 13.11.2020”,

konstatoi se:

- Bordi i ERE-s, ndër të tjera, me vendimin nr. 185, datë 13.11.2020, “Mbi shqyrtimin e kërkesës për derogim të shoqërisë HEC ‘Arsti’ sh.p.k.”, vendosi, si më poshtë vijon:

1. Të miratojë derogimin e kërkuar nga shoqëria HEC “Arsti” sh.p.k., në kushtet, si më poshtë vijon: 

a) Objekti i derogimit: Realizimi i traktit 110 kV të linjës dhe trakti 110 kV të transformatorit ngritës që parashikohet të instalohet në nënstacionin 110/6.3 kV pranë HEC “Arsti” në dy faza implementimi. 

b) Në fazën e parë parashikohet që trakti 110 kV të jetë i pajisur me thikë ndarëse për një periudhë 24-mujore dhe pas kësaj periudhe të pajiset me të gjithë elementet e nevojshme thikë dhe çelës. 

c) Derogimin/pezullimin e përkohshëm të pikës 3(b) të nenit 35 të Kodit të Transmetimit. Kjo pikë, vetëm për këtë rast, do të jetë në zbatim të shkallëzuar me dy faza. Faza e parë, për një afat 24-mujor, trakti 110 kV, të jetë i pajisur me thikë ndarëse dhe në përfundim të këtij afati trakti 110 kV të pajiset me të gjitha elementet e nevojshme thikë dhe çelës. 

d) Afati i derogimit për një periudhë 24 muaj.

- Bordi i ERE-s, me vendimin nr. 63, datë 11.4.2022, ka miratuar “Kodin e Transmetimit”, i cili përbën tërësinë e rregullave që përcaktojnë në mënyrë të hollësishme normat që shërbejnë për të siguruar mbarëvajtjen e operimit dhe zhvillimit të sistemit të transmetimit, përcaktojnë kushtet e shërbimit që ofrohen nga OST ndaj përdoruesve të sistemit të transmetimit, si dhe përcakton të drejtat dhe detyrimet reciproke për OST-në dhe përdoruesit, në përputhje me kuadrin ligjor në fuqi dhe aktet e aplikueshme nga ENTSO-E.

- Shoqëria HEC “Arsti” sh.p.k., nëpërmjet shkresës nr. 75 prot., datë 7.11.2022, ka parashtruar kërkesën për zgjatjen e afatit të derogimit të miratuar me vendimin nr. 185, datë 13.11.2020. Kjo kërkesë është publikuar në faqen e internetit të ERE-s, në rubrikën “Konsultime”, më datë 9.11.2022, dhe nuk ka pasur asnjë koment nga asnjë palë e interesuar mbi kërkesën e shoqërisë HEC “Arsti” sh.p.k.

- Bordi i ERE-s, me vendimin nr. 85, datë 12.5.2020, ka miratuar kriteret për të vendosur derogime për modulet gjeneruese të energjisë elektrike dhe me vendimin nr. 85, datë 31.5.2019, ka miratuar “Nivelet kufi/pragjet për klasifikimin e gjeneruesve të rinj me sistemin, në tipin a, b, “c” dhe “d”. Bazuar në këtë akt moduli gjenerues në fjalë kategorizohet si gjenerues i tipit “d” duke marrë në konsideratë një ndër kushtet, atë të lidhjes në rrjetin 110 kV. Gjithashtu, me vendimin nr. 129, datë 4.6.2018, ka miratuar Kodin e Rrjetit mbi kërkesat për lidhjen me rrjetin e gjeneruesve. 

- OST sh.a., lidhur me sa kërkohet nga ERE për opinion mbi zgjatjen e afatit të derogimit, nëpërmjet shkresës me nr. 6833/1, datë 23.11.2022, ka parashtruar ndër të tjera, se: “OST vlerëson se shtyrja e afatit të derogimit, i paraqitur për opinion nga ana juaj në OST nuk e cenon operimin dhe funksionimin normal të sistemit të transmetimit”. 

- Rezulton se, shoqëria HEC “Arsti” sh.p.k., ka përmbushur fazën e parë të përcaktuar në derogimin e miratuar me vendimin nr. 185, datë 13.11.2020, e cila parashikon që trakti 110 kV të jetë i pajisur me thikë ndarëse.

- Vlerësojmë se kërkesa për zgjatje të një faze të derogimit nuk përbën një kërkesë të re, por kërkohet zgjatje të afati të kërkesës fillestare, për shkaqe të cilat nuk varen dhe janë jashtë kontrollit të përdoruesit, si dhe është për një periudhë tranzitore prej 24 muajsh.

- Rezulton se gjatë periudhës se derogimit të miratuar me vendimin nr. 185, datë 13.11.2020, OST sh.a. dhe shoqëria HEC “Arsti” sh.p.k. nuk kanë raportuar asnjë problematikë me operimin në rrjet të këtij përdoruesi.

- Duke marrë në konsideratë kapacitetin e instaluar të këtij gjeneruesi (prej 3.130 mw) i lidhur në sistemin e transmetimit të energjisë elektrike në raport me kapacitetet gjeneruese dhe ngarkesat e lidhura në të, vlerësojmë se nuk do ketë efekte negative në sigurinë e operimit dhe qëndrueshmërinë e sistemit elektroenergjetik, në kuptim të pikës I.1 të “Kritereve për të vendosur derogime për modulet gjeneruese të energjisë elektrike”, miratuar me vendimin e Bordit të ERE-s nr. 85, datë 12.5.2020.

- Gjithashtu, edhe në parashtrimet e OST sh.a., e cila me shkresën me nr. 6833/1, datë 23.11.2022, ka konstatuar, se: “vlerëson se shtyrja e afatit të derogimit, i paraqitur për opinion nga ana juaj në OST, nuk e cenon operimin dhe funksionimin normal të sistemit të transmetimit”.

- Në këto rrethana, vlerësojmë se operatori OST sh.a. dhe shoqëria HEC “Arsti” sh.p.k., duhet të marrin masat e nevojshme teknike për të garantuar sigurinë e operimit të veprës dhe të sistemit të transmetimit të energjisë elektrike.

- Paralelisht me këtë vendimmarrje nga ERE do të kryhen monitorime dhe inspektime për të kontrolluar ecurinë e punimeve për realizimin e objektit të derogimit, brenda periudhës 24- mujore. 

Për gjithë sa më sipër, Bordi i ERE-s
VENDOSI:

1. Të miratojë kërkesën e shoqërisë HEC “Arsti” sh.p.k., për zgjatjen e fazës së dytë të derogimit të miratuar me vendimin e Bordit të ERE-s nr. 185, datë 13.11.2020.

2. Objekti i derogimit: trakti 110 kV i linjës dhe trakti 110 kV i transformatorit ngritës në nënstacionin 110/6.3 kV pranë HEC “Arsti”, për një periudhë 24-mujore, të pajiset me të gjitha elementet e nevojshme, me çelësin e fuqisë.

3. Shoqëria HEC “Arsti” sh.p.k. të informojë periodikisht çdo 6 muaj në ERE mbi ecurinë e plotësimit të traktit 110 kV, me të gjitha elementet e nevojshme, përfshi dhe integrimin në sistemin SCADA.

4. Zgjatja e afatit të derogimit të vijojë për një periudhë prej 24 muajsh, duke filluar nga data 13.11.2022.

5. Drejtoria Juridike dhe Zgjidhjes së Mosmarrëveshjeve të njoftojë shoqërinë HEC “Arsti” sh.p.k., OST sh.a., dhe palët e interesit për vendimin e Bordit të ERE-s.
Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

KRYETAR 

Petrit Ahmeti

